南閣行
作者：魏了翁
朝代：宋

paragraphs: 北城之陽有南閣，李家石林丈人作。
上有儲皇資善顔，下有先世淳熙脚。
前瞻平遠後闉闍，左揖蟇頤右龍鶴。
丙丁架上書衡從，甲乙檻前石參錯。
有時晨策披氤氳，九萬帝青闖簾幕。
有時夜几憑泬寥，海牛挂空月爲箔。
啾嘈市聲不我即，淡沱春風無處着。
斯干秩秩兄弟好，伐木丁丁友朋樂。
我亦時爲末至賓，尊前往往追酬酢。
主人挽我觀南山，南山分明在天角。
豈不陪朝隮，浮雲翳林薄。
浮雲白衣蒼狗耳，須臾變態山自若。
置之姑勿道，願言細商略。
試觀天地之最中，坎北離南儼成列。
人以一心位兩間，取象爲離豈徒設。
譬如南方萬物皆相見，又如日中纖微靡不炤，亭亭當當亦綽綽。
遠看鳶魚近夫婦，仰觀宇宙俯今昨。
隨事炯然存，旦晝敢金鑠。
主人聞此笑而興，謂我此言亦觀噱。
次成古歌行，聊當南閣說。